Þingræður haldnar á Alþingi Íslendinga



Hv. þingdeildarmönnum er sjálfsagt ljóst að beðið er eftir afgreiðslu á frv. um stjórn fiskveiða. Umræðum um það frv. er ekki lokið í Nd. Væntanlega verður þeim lokið kl. 6. Því hef ég ákveðið að fresta fundi til kl. 6. Ég vænti þess að þá takist að taka málið fyrir. Takist það ekki mun ég fresta fundi þá til kl. 8.30.



Herra forseti. Hvaða ástæða er fyrir því að halda hér kvöldfund? Því er ekki hægt að halda eðlilegan fundartíma þingsins? Á hverju liggur svo mjög? Fyrr í dag var boðaður fundur í þessari deild á morgun og ég reikna með að hv. þm. hafi skipulagt störf sín í dag með tilliti til þess. Síðan er skyndilega boðaður fundur hér kl. 5 með litlum fyrirvara og nú er boðað til kvöldfundar e.t.v. Get ég fengið að spyrja um hvers vegna þarf að yfirstíga venjulegan fundartíma deildarinnar.



Af þessu tilefni vil ég taka fram að um tvöleytið í dag var samráðsfundur með formönnum þingflokka þar sem þingstörf voru rædd. Þar kom fram áhugi fyrir því að ljúka málum fyrir föstudag þannig að menn gætu haft föstudaginn frían. Verkefni hafa ekki verið ýkja mikil hjá deildinni í þessari viku. Því taldi ég eðlilegt að stýra á það að ljúka afgreiðslu fiskveiðifrv. nú ef þess væri kostur og ég hef ekki fundið neina andúð við því, enda var gengið út frá því á þessum samráðsfundi að þannig yrði að málum staðið. Það er líka nauðsyn á því að ganga í að afgreiða þetta frv. Það eru ýmsir í þjóðfélaginu sem þurfa a því að halda - mjög alvarlega. Ég bendi á að t.d. í fiskvinnu, þegar fólk upplifir að verðmæti liggja undir skemmdum, gera menn allt til þess að ljúka verki.



Herra forseti. Ég vil vekja athygli hæstv. forseta á því að það er ekki sama hvað samþykkt er. Ég tek undir að illt er að láta verðmæti ganga til spillis, en það getur ekki orðið á kostnað hvaða lagasamþykktar sem er hér á þingi. Við megum heldur ekki láta verðmæti ganga til spillis í okkar vinnu, í því sem við erum að gera og við höfum mismunandi mat á verðmætunum.



Hæstv. forseti. Það er rétt að í dag var haldinn samráðsfundur með forseta Nd. og þingflokksformönnum stjórnarandstöðuflokkanna þar sem var rætt um þinghaldið. Á þeim fundi kom fram að við forustumenn stjórnarandstöðuflokkanna á þingi mótmæltum því þinghaldi sem hér fer fram þessa dagana. Við bentum á að það er löngu orðið tímabært að þingstörf verði með eðlilegum hætti, þ.e. að þingfundir fari fram á eðlilegum fundatíma Alþingis. Það er núna komið vel fram á nýár, við erum komnir langt fram í janúar, og við sjáum enga ástæðu til þess að keyra áfram með fundahald utan venjulegs þingfundatíma Alþingis. Við lögðum á það mikla áherslu í dag að það yrði strax farið í að haga þinghaldinu miðað við venjulegan fundatíma Alþingis og ég lagði það m.a. til að í dag kl. 2 lyki fundastörfum á Alþingi og til næsta fundar yrði boðað með venjulegum hætti kl. 2 á mánudegi. Hins vegar látum við þetta yfir okkur ganga því að hér ræður að sjálfsögðu hnefarétturinn. Stjórnarliðar hafa miklu meiri þingstyrk en stjórnarandstaðan, sem öllum er kunnugt um, og þar af leiðandi geta þeir ráðið þinghaldinu, en við mótmælum þessu háttalagi eftir sem áður.



Ég mótmæli því að hér ráði hnefarétturinn. Það hefur ekki gerst í þessari hv. deild að þannig hafi verið haldið á málum og hef ég ekki fregnir af því hvort svo hafi verið í Nd., en ekki á ég von á því. Hitt er annað mál að ég tel að það sé nokkuð gott samkomulag um að hafa þennan hátt á. Það er ákveðið að standa svona að málum og það verður gert eins og ég ræddi áðan. Því verður fundi frestað núna til kl. 6.